ЩIэдзэкIэ хъарзынэ
Краснодар крайм хыхьэ Темрыкъуэ къалэм мы махуэхэм щекIуэкIащ 2007 — 2008 гъэхэм къалъхуа ныбжьыщIэхэм футболымкIэ я урысейпсо зэхьэзэхуэ. Абы хэтащ командэ 16. Къэбэрдей-Балъкъэрым и щIыхьыр зэпеуэм щахъумащ «Успех» егъэджэныгъэмкIэ центрым и футболист щIалэщIэхэм. Ахэр ягъасэ тренер-егъэджакIуэхэу Бэлэтокъуэ Астемыррэ Бер Ислъамрэ.
Зэхьэзэхуэм хыхьэу екIуэкIа зэIущIэхэм ди командэм щыхигъэщIащ Краснодар и «Надежда», Мэзкуу и «Форвард», Тбилисская станицэм и «Форвард», хэгъэрейхэм я сабий-ныбжьыщIэ спорт школым и гъэсэнхэм я гупхэр. Ди жагъуэ зэрыхъуащи, финал ныкъуэ зэIущIэм къыщыхагъэщIа «Успех»-м и гъэсэнхэм адэкIэ зэхьэзэхуэм хэтыну Iэмал ягъуэтыжакъым — абыхэм еплIанэ увыпIэр къалъысащ.
«Иджырейм хуэдэ зэхьэзэхуэхэм ди гъэсэнхэр япэу зэрыхэтыр къэплъытэмэ, еплIанэ увыпIэр ехъулIэныгъэу жыпIэ хъунущ. ЩIэдзэкIэ хъарзынэ диIэщи, къыкIэлъыкIуэ илъэсхэм зэфIэкI нэхъ лъагэхэр къызэрыдгъэлъэгъуэным дыхущIэкъунущ», — жиIащ Бэлэтокъуэ Астемыр.
Зэхьэзэхуэм и «гъуащхьауэ нэхъыфI» саугъэт щхьэхуэмрэ дипломымрэ къыхуагъэфэщащ топ 12 и хьэрхуэрэгъухэм я гъуэм дэзыгъэкIа Бичегкуев Маирбэч.
Командэм и тренерхэм фIыщIэ хуащI сабийхэр зэхьэзэхуэм кIуэнымкIэ щIэгъэкъуэн хъуа «Успех» егъэджэныгъэмкIэ центрым и унафэщIымрэ цIыкIухэм я адэ-анэхэмрэ.
ЖЫЛАСЭ Замир.
Сурэтыр Хьэрэдурэ Аллэ трихащ.
